CELEX: 32020R1634
Language: bg
Date: 2020-11-04 00:00:00
Title: Регламент за изпълнение (ЕС) 2020/1634 на Комисията от 4 ноември 2020 година за разрешаване на пускането на пазара на захари, получени от какаов (Theobroma cacao L.) пулп, като нова храна съгласно Регламент (ЕС) 2015/2283 на Европейския парламент и на Съвета и за изменение на Регламент за изпълнение (ЕС) 2017/2470 на Комисията (текст от значение за ЕИП)

5.11.2020   
               
               
                  BG
               
               
                  Официален вестник на Европейския съюз
               
               
                  L 367/39
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1634 НА КОМИСИЯТА
         от 4 ноември 2020 година
         за разрешаване на пускането на пазара на захари, получени от какаов (Theobroma cacao L.) пулп, като нова храна съгласно Регламент (ЕС) 2015/2283 на Европейския парламент и на Съвета и за изменение на Регламент за изпълнение (ЕС) 2017/2470 на Комисията
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2015/2283 на Европейския парламент и на Съвета от 25 ноември 2015 г. относно новите храни, за изменение на Регламент (ЕС) № 1169/2011 на Европейския парламент и на Съвета и за отмяна на Регламент (ЕО) № 258/97 на Европейския парламент и на Съвета и на Регламент (ЕО) № 1852/2001 на Комисията (1), и по-специално член 12 от него,
         като има предвид, че:
         
                     (1)
                  
                  
                     В Регламент (ЕС) 2015/2283 се предвижда, че само новите храни, разрешени и включени в списъка на Съюза, могат да бъдат пуснати на пазара в рамките на Съюза.
                  
               
                     (2)
                  
                  
                     На основание член 8 от Регламент (ЕС) 2015/2283 беше приет Регламент за изпълнение (ЕС) 2017/2470 на Комисията (2) за изготвяне на списъка на Съюза на разрешените нови храни.
                  
               
                     (3)
                  
                  
                     В съответствие с член 12 от Регламент (ЕС) 2015/2283 Комисията взема решение за разрешаването и за пускането на пазара на Съюза на дадена нова храна и за актуализирането на списъка на Съюза.
                  
               
                     (4)
                  
                  
                     По силата на Регламент за изпълнение (ЕС) 2020/206 на Комисията (3) беше разрешено пускането на пазара на плодов пулп, сок от пулп и концентриран сок от пулп от Theobroma cacao L. като традиционна храна от трета държава съгласно Регламент (ЕС) 2015/2283 и беше изменен списъкът на Съюза на разрешените нови храни.
                  
               
                     (5)
                  
                  
                     На 22 ноември 2019 г. дружеството Cabosse Naturals NV („заявителят“) подаде заявление до Комисията в съответствие с член 10, параграф 1 от Регламент (ЕС) 2015/2283 за пускане на пазара на Съюза като нова храна на захари, получени от какаов (Theobroma cacao L.) пулп. Заявителят поиска захарите, получени от какаов (Theobroma cacao L.) пулп, да бъдат използвани като съставка за населението като цяло.
                  
               
                     (6)
                  
                  
                     Захарите се получават чрез процес на сушене или пречистване, при който се отстраняват излишната влага и другите съставки, съдържащи се в концентрирания сок от пулп от Theobroma cacao L.
                  
               
                     (7)
                  
                  
                     Комисията счита, че във връзка с настоящото заявление не е необходима оценка на безопасността от страна на Европейския орган за безопасност на храните („Органа“) в съответствие с член 10, параграф 3 от Регламент (ЕС) 2015/2283. Захарите, получени от концентрирания сок от пулп от Theobroma cacao L. чрез сушене или пречистване, са идентични със захарите, естествено присъстващи в пулпа от какао (Theobroma cacao L.), и се състоят главно от глюкоза и фруктоза, които имат дълга история на безопасна употреба в храните, поради което тяхното разрешаване не променя свързаните с безопасността съображения, послужили като основа за разрешаването на концентрирания сок от пулп от Theobroma cacao L. като традиционна храна.
                  
               
                     (8)
                  
                  
                     Информацията, предоставена в заявлението, дава достатъчно основания да се направи заключението, че предложените видове употреба и нива на употреба на новата храна „захари, получени от какаов (Theobroma cacao L.) пулп“ са в съответствие с член 12 от Регламент (ЕС) 2015/2283.
                  
               
                     (9)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            
               1.   Захарите, получени от какаов (Theobroma cacao L.) пулп, както са описани в приложението към настоящия регламент, се включват в списъка на Съюза на разрешените нови храни, установен с Регламент за изпълнение (ЕС) 2017/2470.
            
            
               2.   Посоченото в параграф 1 вписване в списъка на Съюза включва условията за употреба и изискванията за етикетиране, определени в приложението.
            
         
         
            Член 2
            Приложението към Регламент за изпълнение (ЕС) 2017/2470 се изменя в съответствие с приложението към настоящия регламент.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 4 ноември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 327, 11.12.2015 г., стр. 1.
         
            (2)  Регламент за изпълнение (ЕС) 2017/2470 на Комисията от 20 декември 2017 г. за изготвяне на списъка на Съюза на новите храни в съответствие с Регламент (ЕС) 2015/2283 на Европейския парламент и на Съвета относно новите храни (ОВ L 351, 30.12.2017 г., стр. 72).
         
            (3)  Регламент за изпълнение (ЕС) 2020/206 на Комисията от 14 февруари 2020 г. за разрешаване на пускането на пазара на плодов пулп, сок от пулп и концентриран сок от пулп от Theobroma cacao L. като традиционна храна от трета държава съгласно Регламент (ЕС) 2015/2283 на Европейския парламент и на Съвета и за изменение на Регламент за изпълнение (ЕС) 2017/2470 на Комисията (ОВ L 43, 17.2.2020 г., стр. 66).
      
      
         
            ПРИЛОЖЕНИЕ
            Приложението към Регламент за изпълнение (ЕС) 2017/2470 се изменя, както следва:
            
                        (1)
                     
                     
                        в таблица 1 (Разрешени нови храни) се вмъква по азбучен ред следното вписване:
                        
                                    Разрешена нова храна
                                 
                                 
                                    Условия, при които новата храна може да се употребява
                                 
                                 
                                    Допълнителни специфични изисквания за етикетиране
                                 
                                 
                                    Други изисквания
                                 
                              
                                    „Захари, получени от какаов (Theobroma cacao L.) пулп
                                 
                                 
                                    Не е посочено
                                 
                                 
                                    Означението на новата храна при етикетиране на хранителните продукти, в които се съдържа, е „захари, получени от какаов (Theobroma cacao L.) пулп, „глюкоза, получена от какаов (Theobroma cacao L.) пулп“ или „фруктоза, получена от какаов (Theobroma cacao L.) пулп“, в зависимост от използваната форма.“
                                 
                                 
                                     
                                 
                              
                  
                        (2)
                     
                     
                        в таблица 2 (Спецификации) се вмъква по азбучен ред следното вписване:
                        
                                    Разрешена нова храна
                                 
                                 
                                    Спецификации
                                 
                              
                                    „Захари, получени от какаов (Theobroma cacao L.) пулп
                                 
                                 
                                    
                                       Описание/определение:
                                    
                                    Захарите се получават от концентрирания сок от какаов (Theobroma cacao L.) пулп чрез процес на сушене или чрез процес на пречистване за получаване на глюкоза или фруктоза с висока чистота.
                                    
                                       Захари, получени чрез процес на сушене
                                    
                                    Хранителен състав:
                                    Общо захари (g/100g): > 80
                                    Влажност (%): < 5
                                    Микробиологични критерии:
                                    Общ брой на (аеробните) микроорганизми (CFU/g): < 104
                                    
                                    Плесени и дрожди (CFU/g): < 50
                                    Ентеробактерии (CFU/g): < 10
                                    
                                       Salmonella spp: да не се открива в 25 g
                                    
                                       Alicyclobacillus: да не се открива в 50 g
                                    Термоацидофилни бактерии: да не се открива в 50 g
                                    
                                       Захари, получени чрез процес на сушене
                                    
                                    Хранителен състав на глюкозата, получена от какаов (Theobroma cacao L.) пулп:
                                    Съдържание на глюкоза (%): > 93
                                    Пепел (%): < 0,2
                                    Влажност (%): < 1,0
                                    Хранителен състав на фруктозата, получена от какаов (Theobroma cacao L.) пулп:
                                    Съдържание на фруктоза (%): > 98
                                    Съдържание на глюкоза (%): < 0,5 %
                                    Пепел (%): < 0,2
                                    Влажност (%): < 0,5
                                    Микробиологични критерии за глюкозата и фруктозата, получени от какаов (Theobroma cacao L.) пулп:
                                    Общ брой на (аеробните) микроорганизми (CFU/g): < 104
                                    
                                    
                                       Salmonella spp: да не се открива в 25 g“